Baiblo ɔ tu kuu enyɔ nɛ ji 'asafo nya dali, kɛ sɔmɔli' nɛ a ji Kristofohi nɛ a tsuɔ asafo mi ní tsumi hi a he munyu. (Filipi Bi 1:1) Behi fuu ɔ, asafo mi nikɔtɔmahi kɛ asafo mi sɔmɔli hiɔ asafo tsuaa asafo mi. Mɛni asafo mi sɔmɔli ɔmɛ peeɔ ha wɔ nɛ wa náa he se?
A yeɔ bua asafo mi nikɔtɔma amɛ a kuu ɔ. Nyumuhi nɛ a wa kɛ ni nɛmɛ nɛ a wɛ tsuo nɛ́ a sɔmɔɔ kaa asafo mi sɔmɔli ɔ ji nihi nɛ a nane pi si ngɛ Mawu jami mi, nɛ́ a hɛ dɔɔ ngɛ ní tsumi he, nɛ nihi kɛ a hɛ ma nyɛ maa fɔ a nɔ. Behi fuu ɔ, a tsuɔ asafo ɔ mi ní tsumihi nɛ a he hia nɛ́ kɔɔ níhi a he blɔ nya tomi kɛ Matsɛ Yemi Asa a he ɔ he ní. Enɛ ɔ haa nɛ asafo mi nikɔtɔma amɛ náa deka kɛ tsɔɔ nyɛmimɛ ɔmɛ ní, nɛ a slaa mɛ nɛ a woɔ mɛ he wami.
A peeɔ níhi nɛ wa náa he se. A haa nɛ asafo mi sɔmɔli ɔmɛ ekomɛ sɔmɔɔ kaa nibwɔhi a kpeeli nɛ a haa nihi nɛ a baa kpehi ɔ sɛ. Eko ɔ, a ti ni komɛ hyɛɛ munyu tumi klama a, womihi a gbami, asafo ɔ sika blɔ nya tomi, kɛ zugba kpɔhi a gbami kɛ ha nihi nɛ a ngɛ asafo ɔ mi ɔ nɔ. A yeɔ bua kɛ dlaa Matsɛ Yemi Asa a nɔ kɛ e he hulɔ. Nikɔtɔmahi ma nyɛ ma de mɛ konɛ a ye bua nihi nɛ a bwɔ ɔ. Nihi tsuo nɛ a ngɛ asafo ɔ mi ɔ buu asafo mi sɔmɔli ɔmɛ ngɛ a tsui mi nɛ a jeɔ kɛ tsuɔ blɔ nya ní tsumi nɛ ɔmɛ a he ní ɔ he.
A ji nyumuhi nɛ peeɔ nɔ hyɛmi nɔ́ kpakpa. Mawu jami mi su kpakpahi a nɔ nɛ a daa kɛ hlaa asafo mi sɔmɔli. Ke a ha mɛ ní tsumi ngɛ kpehi a sisi nɛ a tsu he ní ɔ, e haa nɛ hemi kɛ yemi nɛ wa ngɛ ɔ mi waa. Ke a kɛ kã tsu fiɛɛmi ní tsumi ɔ, lɔ ɔ woɔ wɔ he wami nɛ wɔ hu waa kɛ kã fiɛɛɔ. Akɛnɛ a kɛ nikɔtɔma amɛ a kuu ɔ peeɔ kake he je ɔ, lɔ ɔ ha nɛ kake peemi kɛ bua jɔmi ngɛ asafo ɔ mi. (Efeso Bi 4:16) Ngɛ be nɛ sa mi ɔ, mɛ hu a he ma nyɛ maa su konɛ a sɔmɔ kaa asafo mi nikɔtɔmahi.
Mɛnɔmɛ kikɛ ji asafo mi sɔmɔli ɔmɛ?
Mɛni blɔ nɔ asafo mi sɔmɔli ɔmɛ guɔ kɛ yeɔ bua nɛ níhi yaa nɔ pɛpɛɛpɛ ngɛ asafo ɔ mi?